Ajourføring af referencebeløb gældende ved passage af de ydre grænser, jf. artikel 6, nr. 4), i Europa-Parlamentets og Rådets forordning (EU) 2016/399 om indførelse af en EU-kodeks for personers grænsepassage (Schengengrænsekodeks) (1)

(2018/C 264/06)

Offentliggørelsen af referencebeløb gældende ved passage af de ydre grænser, jf. artikel 6, nr. 4), i Europa-Parlamentets og Rådets forordning (EU) 2016/399 af 9. marts 2016 om indførelse af en EU-kodeks for personers grænsepassage (Schengengrænsekodeks), er baseret på de oplysninger, medlemsstaterne indberetter til Kommissionen i overensstemmelse med artikel 39 i Schengengrænsekodeksen.

Ud over de oplysninger, der offentliggøres i Den Europæiske Unions Tidende, findes der på webstedet for Generaldirektoratet for Indre Anliggender oplysninger, der ajourføres hver måned.

POLEN

Ændrer de oplysninger, der er offentliggjort i EUT C 157 af 27.5.2011

De beløb, der kræves i forbindelse med passage af den ydre grænse, er fastsat i Indenrigsministeriets forordning af 23. februar 2015 vedrørende de subsistensmidler, som udlændinge, der passerer grænsen til Republikken Polen, skal være i besiddelse af, og dokumentationen for, at de er i stand til at fremskaffe disse midler, samt formålet med og varigheden af det planlagte ophold (Dz.U. 2017, poz. 2122).

Ifølge ovennævnte forordning skal udlændinge, der indrejser på Republikken Polens område, være i besiddelse af de nødvendige subsistensmidler svarende til et beløb på mindst:

1) 300 PLN, hvis varigheden af det planlagte ophold ikke overstiger 4 dage

2) 75 PLN for hver dag af det planlagte ophold, hvis varigheden af det planlagte ophold overstiger 4 dage

— eller modværdien i udenlandsk valuta.

Udlændinge, der indrejser på Republikken Polens område, og

1) deltager i turistarrangementer, ungdomslejre, sportskonkurrencer eller

2) får dækket opholdsomkostningerne i Republikken Polen eller

3) ankommer med henblik på lægebehandling eller kurophold eller

4) deltager i et program, der er oprettet i medfør af en international aftale, som Republikken Polen er part i, og som giver mulighed for at udføre feriearbejde på Republikken Polens område, uden at det udgør hovedformålet med opholdet,

— skal råde over et beløb på mindst 20 PLN pr. dags ophold, dog mindst 100 PLN eller modværdien i udenlandsk valuta.

Udlændinge, der indrejser på Republikken Polens område med henblik på at studere eller fortsætte studier, deltage i videnskabelig forskning eller uddannelse, foretage udviklingsarbejde samt påbegynde eller fortsætte et uddannelsesophold, skal være i besiddelse af et beløb på 1 270 PLN eller modværdien i udenlandsk valuta til at dække kost og logi i de første to måneder af opholdet.

Desuden skal udlændinge være i besiddelse af yderligere finansielle midler til at dække omkostningerne til rejsen tilbage til oprindelses- eller bopælslandet samt omkostningerne til gennemrejse til et tredjeland, hvor de har ret til indrejse. Disse midler beløber sig (særskilt for hver udlænding og hvert familiemedlem) til mindst:

1) 200 PLN, hvis oprindelses- eller bopælslandet er naboland til Republikken Polen

2) 500 PLN, hvis oprindelses- eller bopælslandet er en medlemsstat i Den Europæiske Union, men ikke er naboland til Republikken Polen

3) 2 500 PLN, hvis oprindelses- eller bopælslandet ikke er en medlemsstat i Den Europæiske Union

— eller modværdien i udenlandsk valuta.

Fortegnelse over tidligere publikationer

(1) Se listen over oplysninger, der tidligere er offentliggjort, nederst i denne ajourføring.